เกณฑ์ดุลพินิจออกฤทธิ์? JAS อกหักไม่ติดโผหุ้น SET50
เกณฑ์ดุลพินิจออกฤทธิ์? JAS อกหักไม่ติดโผหุ้น SET50
16 ธ.ค. 2559

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้ประกาศรายชื่อหุ้นที่ถูกนำเข้าคำนวณใน SET50 และ SET100 รอบวันที่ 1 ม.ค.2560 ถึง 30 มิ.ย.2560 โดยหุ้นที่ติด SET50 และ SET100 มีดังนี้
&lt;…คลิ๊กดูรายชื่อ…&gt;
โดยหุ้นที่ถูกนำเข้าใหม่ของ SET50 ได้แก่ GLOBAL ,KKP,PTG,SPRC และ THAI ส่วนหุ้นที่ถูกถอดออกได้แก่ BEC,MTLS,SAWAD,TASCO และTTW
ด้านหุ้นที่ถูกนำเข้าใหม่ของ SET100 ได้แก่ BIG, KAMART, SCN, SPRC, SUPER, THANI, TKN และ VIBHA ส่วนหุ้นที่ถูกถอดออกได้แก่ ANAN, BJCHI, ERW, GL, JWD, SVI, TRC และ WORK
 
สำหรับเกณฑ์การคัดเลือก SET50 และ SET 100 นั้น คัดเลือกจากบริษัทที่มูลค่าตามราคาตลาด (Market Capitalization) สูง การซื้อขายมีสภาพคล่องสูงอย่างสม่ำเสมอ และมีสัดส่วนผู้ถือหุ้นรายย่อยผ่านเกณฑ์ที่กำหนด
โดยเป็นที่น่าสังเกตุกว่าหุ้น JAS นั้นไม่ได้เข้าคำนวณในดัชนี SET50 และ SET100 ซึ่งตามหลักเกณฑ์แล้วหากเปรียบเทียบจากขนาดมูลค่าตามราคาตลาดกับ WHA ซึ่งล่าสุด ณ วันที่ 15 ธ.ค.59 นั้น อยู่ที่ 4.29 หมื่นล้านบาท นั้น ถือว่าน้อยกว่า JAS ที่มีมูลค่าตามราคาตลาดถึง 6.10 หมื่นล้านบาท ขณะที่ครึ่งปีหลังที่ผ่านมาหุ้น JAS มักจะติดอยู่ใน 20 อันดับหุ้นที่มีมูลค่าซื้อขายสูงสุดเสมอ ขณะที่ WHA นั้น แทบจะไม่ติดอยู่ใน 20 อันดับดังกล่าวเลย 
อีกทั้งก่อนหน้านี้มีหุ้น SUPER ที่เข้าเกณฑ์คัดเลือกหุ้นเข้า ดัชนี SET50 และ SET100 ทุกประการ แต่กลับไม่ถูกคัดเลือก ซึ่ง นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) ได้ออกมาชี้แจงว่าการคัดเลือกเข้า SET50 และ SET100 ตลาดหลักทรัพย์ฯได้กำหนดให้บริษัทจะต้องทำตามเกณฑ์ทั้งหมด
โดยต้องมีองค์ประกอบที่ครบถ้วน ทั้งในแง่ของขนาดธุรกิจ สภาพคล่องทางการเงิน สภาพคล่องของราคาหุ้น และในภาพรวมอื่นๆ ซึ่งทางตลาดหลักทรัพย์ฯให้ความเห็นว่าหุ้น SUPER ยังไม่เข้าเกณฑ์ที่ตลาดหลักทรัพย์ฯกำหนดไว้ ทำให้ยังไม่สามารถคิดคำนวณใน SET50 และ SET100 ได้